Nye tunneler må repareres for flere titalls millioner

ISVEI: Vann som ikke blir drenert bort har omgjort tørr asfalt til en isbane inne i Umskardtunnelen i vinter. Foto: Kjetil Iversen

Norge på ville veier: Telehiv-tabber

To nye tunneler til over 700 millioner kroner er så ødelagt av frostskader og telehiv at store deler av veibanen må graves opp og bygges på nytt.

Oppdatert 9. april 2011

Artikkelen er over ni år gammel

De nye tabbe-veiene Den nye delen av E18 fra Krosby til Knapstad i Østfold er på 8 kilometer og ble åpnet for fire måneder siden. Statens vegvesen utelukker ikke at veien må graves opp igjen på grunn av telehiv og frostskader.

Nye E16, mellom Sandvika og Hønefoss, har problemer med telehiv. Veien åpnet i 2009.

Riksvei 2 fra Kløfta mot Kongsvinger som åpnet i 2007, har problemer med telehiv og frostskader.

Umskardtunnelen på E12 i Nordland har store problemer med vann, is i veibanen og telehiv. Åpnet i 2007.

Korgfjelltunnelen på E 6 i Nordland har store problemer med telehiv og dårlig drenering. Åpnet for ordinær trafikk i 2006.

Fylkesvei 315 mellom Holmestrand og Hvittingfoss i Vestfold preges av problemer med store sprekker, groper og oppløst asfalt.

Kilder: Statens vegvesen, VG Vis mer

Av: Frank Ertesvåg , Martin Nilsen , Helge Wekre og Kjetil Iversen (foto)

- Det er som å kjøre på høye bølger. Det er helt fryktelig, sier bilist og tunnelnabo Sølve Gustafsson (66) i Rana.

Både Korgfjelltunnelen på E6 og Umskardtunnelen i Helgeland er så fulle av frostskader, telehiv og vann at veivesenet har satt inn varselskilt om humpete veier og redusert fartsgrense.

Nå må begge de to nybygde tunnelene til en samlet pris på over 700 millioner kroner, repareres for flere titalls millioner kroner, bekrefter seksjonsleder Ole Johan Bogfjellmo i Statens vegvesen.

Til å grine av

- Dette er jo til å grine av. Fra før sliter vi med et enormt etterslep på veivedlikehold og manglende veiutbygging i Norge. Nå får vi dette i tillegg - at nye veier går i stykker etter kort tid, sier Vilrid Femoen i Opplysningsrådet for Veitrafikken (OFR) til VG.

Hun mener kravene til sikring av nye veier mot telehiv er for svake.

Selv om veimyndighetene ofte forteller omgivelsene at de bygger veier i et 100-års perspektiv, henger ikke dette i hop med virkeligheten, mener Femoen.

STATENS VEGVESEN: Dårlige riksveier i minst 30 år fremover

I de to telehiv-tunnelene i Nordland erkjenner Statens vegvesen at for dårlig drenering og grunnarbeid har ført til enorme frost-, is- og teleproblemer i tunnelenes kjørebaner.

- Vi jobber nå med å finne ut hvordan vann har samlet seg i massene under veibanen og skapt disse problemene, sier Bogfjellmo i veivesenet til VG.

Må bygge nytt

Selv om disse undersøkelsene ikke er avsluttet, er telehivproblemene så store i begge tunnelene at veivesenet bokstavelig talt ikke ser noen vei utenom å grave opp hele veilegemet og bygge nytt.

- Vi har ennå ikke fått aksept for å få midler til å utføre dette arbeidet, men vi snakker om flere titalls millioner kroner i reparasjonsarbeider, sier Bogfjellmo.

Undersøkelsene så langt viser blant annet at det er for mye finstoff i grunnmassene under veibanen slik at det samler seg opp vann og is i veigrunnen i stedet for at det blir drenert bort.

NORGE PÅ VILLE VEIER: For tynt gruslag skaper telehiv

- Dreneringen er frosset helt i stykker. Veibanen blir sprengt opp, sier Sølve Gustafsson, som selv har jobbet som tunnelarbeider i mange år.

Den strenge vinterkulden kombinert med betongkledde bergvegger inne i tunnelene fører også til at den naturlige fjellvarmen ikke kommer ut i tunnelrommet, ifølge Bogfjellmo.

- Dermed blir tunnelen kaldere enn før de nye kravene til kledning av tunnelveggene kom etter raset i Hanekleivtunnelen, forklarer Bogfjellmo.

I Rana har det tidvis vært opp mot 35 kuldegrader i vinter.

Bogfjellmo understreker at begge de to tunnelene er undersøkt og godkjent av alle kontrollinstanser før åpning.

NORGE PÅ VILLE VEIER: - Flaks at jeg lever

Vegvesenet erkjenner imidlertid at det er bygget for korte frostsoner i tunnelenes kjørebaner. Det mangler dype drenerings-grøfter ved store deler av veibanen.

I de sonene der disse grøftene ikke er dype nok, fryser vannet i dreneringen og skaper frostskader og telehiv, ifølge veivesenet. Vilrid Femoen i OFR er skremt over at kravene til frost- og telehivsikring for veibyggere i Norge kun er veiledende og ikke lovfestet.

- Det er forbundet store kostnader med å spare i byggefasen. Dette er skremmende resultater av en altfor nøktern pengebruk i veisektoren, sier Femoen.

Vurderer strengere krav

Vegvesenet vil vurdere å stille strengere krav til frostsikring av nybygde veier enn det som nå er retningslinjene i håndboken som veientreprenørene forholder seg til.

- Det skal ikke skje at telehiv skal ødelegge nybygde veier. Vi må nå finne ut om vi har valgt riktig frostklasse på grunnarbeidene og om retningslinjene våre er klare nok, sier utbyggingsdirektør Lars Aksnes i Statens vegvesen til VG.

Neste vår kan veien være like ille

15 års forfall i veivedlikeholdet kan gi like ille veier i vårløsningen 2012 som de er denne våren.

Veidirektør Terje Moe Gustavsen sier at han ikke vil se bort fra at veistandarden neste vår blir like ille som denne våren, for bak oss ligger 15 år med forfall i vedlikeholdsstandarden, sier Veidirektøren.

KOMMENTAR: Et gapende sort hull

Han vet ennå ikke hvor mye penger som kreves for å hente inn etterslepet, dette regnes det på så blekket spruter på i Vegdirektoratet, og de vet ikke når regnestykket kan legges på bordet.

- Forfallet er stort i tunneler, på broer, kummer, rør og veidekke. På våre riksveier sier våre vedlikeholdsfolk at de kjemper mot tre fiender: vann, vann og vann.

- Det er store, kostbare skader som ikke er så synlige.

Forfallet startet midt på 90-tallet, og for første gang på ca. 15 år kunne man i 2010 se at forfallet ikke økte. Men da var det allerede stort nok.

- Målet nå må være at forfallet ikke skal akselerere ytterligere, sier Veidirektøren.

Publisert: 09.04.11 kl. 09:03 Oppdatert: 09.04.11 kl. 22:41

Les også

Mer om Trafikk